LT Europos Sąjungos oficialusis leidinys C 102/16

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 102/11)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 501/2006 (1) 7 straipsnį. Užprotestavimas turi būti pateiktas per šešis mėnesius nuo paskelbimo.

SANTRAUKA

TARYBOS REGLAMENTAS (EB) Nr. 510/2006

„NOŠOVICKÉ KYSANÉ ZELÍ“

Nr. EB: CZ/PDO/0412/28.10.2004

SKVN ( X ) SGN ( )

Šioje santraukoje informavimo tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Úřad průmyslového vlastnictví Adresas: Antonína Čermáka 2a CZ-160 68 Praha 6 Telefonas: (420) 220 38 31 11 Faksas: (420) 224 32 47 18 El.paštas: posta@upv.cz

2. Grupė:

Pavadinimas: Zemědělské družstvo vlastníků Nošovice Adresas: Nošovice 128 CZ-739 51 Dobrá Telefonas: (420) 558 64 14 81 Faksas: (420) 558 64 10 73 El. paštas: zdv.nosovice@tiscali.cz Sudėtis: gamintojai ir (arba) perdirbėjai ( X ) kiti ( )

3. Produkto grupė:

1.6 klasė. Rauginti kopūstai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Nošovické kysané zelí“

4.2. Aprašymas: Produktas yra rauginti kopūstai, kurie gaminami iš žalių kopūstų pienarūgščio rūgimo būdu.

Išvaizda: smulkiai supjaustyti kopūstai. Spalva: aukso geltonumo; spalvos pasikeitimas, ypač į pilką arba rausvą yra neigiamas reiškinys. Skonis: rūgštus, net šiek tiek kartokas. Kvapas: kopūstų. Konsistencija: smulkūs šiaudeliai. Fizinės ir cheminės savybės (vidutinė maistinė 100 g gaminio vertė): energetinė vertė — 84 kJ, riebalų — 2 g, baltymų — 7 g, angliavandenių — 39 g. Juose yra natūralus kiekis vitamino C.

Rauginti kopūstai gaminami iš baltagūžių kopūstų, valgomosios druskos, kmynų, garstyčių sėklų. Auginamos ir raugintiems kopūstams gaminti naudojamos„Gloria“, „Ramco“, „Kingstone“, „Zerelina“, „Oklahoma“, „Theras “kopūstų veislės. Baltagūžiai kopūstai turi būti auginami nustatytoje geografinėje vietovėje, kurios aplinka įtakoja galutinio produkto savybes (žr. 4.3 punktą). Nošovicės raugintų kopūstų savybės atsiranda kopūstams natūraliai rūgstant, kai juos veikia pieno rūgšties bakterijos, atskiruose kubiluose. Kubilų parametrai nurodyti 4.5 punkte. Tradicinės produkto pakuotės yra 500 g ir 1 kg.

4.3. Geografinė vietovė: Gyvenviečių Nošovice ir Nižní Lhoty apylinkės, Frýdek — Místek apskritis, Moravijos Silezijos kraštas. Vietovę riboja gyvenvietės Nošovice, Nižní Lhoty, Vyšní Lhoty, Kamenité, Dobratice, Dolní Tošanovice, Dolní Domaslavice, Kocurovice, Pazderna, Dobrá (įskaitant pačias gyvenvietes).

4.4. Kilmės įrodymas: Nuo pat pradžių iki dabartinių dienų rauginti kopūstai gaminami laikantis pirminės nepakeistos receptūros.

Gamybos cecho vedėjas kiekvieną dieną tikrina, kaip laikomasi specifikacijos. Tikrinama žaliavos kokybė, gamybos technologija ir rizikos veiksniai. Patikrinimo rezultatai registruojami kontrolės knygoje ir sanitariniame dienoraštyje, kurie saugomi įmonės archyve. Specifikacijos laikymąsi taip pat kontroliuoja aukštesnysis kontrolės subjektas (Valstybinė žemės ūkio ir maisto produktų inspekcija) pagal kompetentingos įstaigos kontrolės planą.

Gamintojas registruoja kopūstų derlių atskiruose laukuose, kiekvieną kubilą raugintų kopūstų ir gatavų gaminių gavėjus. Ant kiekvienos gaminio pakuotės nurodomas gamintojo pavadinimas ir adresas, nes tai patvirtina gaminio kilmę.

Ši identifikacija, dokumentacija ir nuoseklumas (auginimas, gamyba, pardavimas) užtikrina, kad galutinis produktas, Nošovicės rauginti kopūstai, tikrai yra kilę iš nustatytos geografinės vietovės, ir todėl kiekvienas atskiras gaminys atitinka kilmės vietų nuorodų apsaugos reikalavimus.

4.5. Gamybos būdas: Trumpas kopūstų auginimo aprašymas: pirmaisiais metais nuo spalio iki lapkričio patręšiama natūraliu mėšlu, apariama, žiemą žemė nedirbama, kovą laukas sulyginamas, balandį kopūstai sėjami, nuo gegužės iki birželio — apkaupiama, retinama, ravima, papildomai patręšiama, papildomai apkaupiama, nuo rugpjūčio iki lapkričio nuimamas derlius, po nuėmimo sutvarkomi likučiai, giliai suariama.

Nošovicės rauginti kopūstai gaminami tik iš gūžinių kopūstų pjaustyti skirtų veislių, auginamų nustatytose vietovėse, kur ir yra apdorojami. Kopūstai supjaustomi šiaudeliais, pridedama kmynų ir garstyčių sėklų. Taip paruošti kopūstai sudedami į kubilus, kuriuose tradiciniu būdu sugrūdami ir po to paliekami rūgti mažiausiai 6 savaites 18 °C temperatūroje. Tai natūralus pienarūgštis rūgimas atskiruose raugykloje pastatytuose kubiluose. Kubilas yra 3 m skersmens ir 4 metrų aukščio cilindras, pagamintas iš stiklo tekstolito. Kubilas įleistas 3 m į žemę, jis iškilęs ne daugiau nei 1 m iš žemės.

Visos gamybinės operacijos turi būti atliktos per kuo trumpesnį laiką, kad nebūtų prarandamas ląstelinių sulčių vanduo, maistingosios savybės ir vertingas vitaminas C. Švieži kopūstai apdorojami per 48 valandas. Naudojami šviežūs „Gloria “veislės kopūstai. Išrauginus gaminys išimamas iš kubilų ir supakuojamas po 500 g arba po 1 kg. Jeigu vartotojai pageidauja, galima pasiūlyti mažesnes arba didesnes pakuotes. Viskas atliekama laikantis higienos reikalavimų.

Kubilai su rauginamais kopūstais turi stovėti ramiai. Pervežant galėtų įvykti oksidacija, kopūstų spalva taptų pilka, o dėl tokių laikymo sąlygų pasikeitimų nukentėtų skonis. Todėl produktas fasuojamas gamybos vietoje.

Rauginti kopūstai gaminami ir iš sandėliuose laikomų kopūstų. Pasirenkamos vėlesnės kopūstų veislės, kurios lengvai sandėliuojamos. Patvarios veislės yra „Ramco“, „Kingstone“, „Zerelina“, „Oklahoma“, „Theras“. Sveikos kopūstų galvos sandėliuojamos iš dalies kondicionuojamose salėse, esant 5 °C temperatūrai. Cecho vedėjas kiekvieną dieną kontroliuoja kokybę. Tikrinama ir pradinė žaliava, ir galutinis gaminys. Tikrinant susmulkinti skirtus šviežius kopūstus, pirmiausia atsižvelgiama, ar jų kokybė nepablogėjo dėl užterštumo nešvarumais, dėl grybelinių ligų ar kenkėjų poveikio. Naudojant sandėliuose laikomus kopūstus, pirmiausia tikrinama išvaizda, spalva, skonis, kvapas ir konsistencija. Kokybės kontrolės rezultatai fiksuojami kontrolės knygoje ir sanitariniame dienoraštyje, kurie saugomi įmonėje. Kokybę taip pat kontroliuoja aukštesnysis kontrolės subjektas (Valstybinė žemės ūkio ir maisto produktų inspekcija) pagal kompetentingos įstaigos kontrolės planą.

4.6. Ryšys: Nošovicės apylinkėje kopūstai auginami ir apdorojami nuo seno. Tai patvirtina ir Nošovicės herbe pavaizduoti krepšys ir kopūstų pjaustytuvai. Rauginti kopūstai kaip tradicinis maistas ir prekė šiame regione yra nepakeičiami.Vietinių gyventojų žinios apie kopūstų auginimą ir raugintų kopūstų gamybą buvo perduodamos iš kartos į kartą ir daro didžiulę įtaką galutinio produkto savybėms.

Gaminys yra išskirtinio skonio dėl aplinkos, kurioje buvo auginama pagrindinė žaliava — baltagūžiai kopūstai. Baltagūžiai kopūstai auginami didelio Beskydų kalnagūbrio papėdėje. Gamtinės sąlygos (kalno papėdė, Moravkos upės slėnis, vidutinio ilgumo vasara, gausūs krituliai visus metus, nelabai šaltas ir drėgnas klimatas, molinga dirva su žemu pH) suteikia kopūstams ypatingą skonį. Nošovicės gyvenvietė yra 346 metrų aukštyje virš jūros lygio, gyvenvietė Nižní Lhoty yra 359 metrų aukštyje virš jūros lygio.

Išanalizavus 24 dirvožemio pavyzdžius iš 10 suartų laukų, gauti tokie rezultatai: prieinamo fosforo vertė — 77 mg/kg, prieinamo kalio — 218 mg/kg, prieinamo magnio — 140 mg/kg. Iš viso tiriant penkis parametrus (CO3, P, K, Mg, Ca) buvo atlikta 120 matavimų, buvo tiriama ir pH vertė bei kalkinimo poreikis. Atlikus išsamų vertinimą paaiškėjo, kad pH vertė palyginti žema, terpė visur rūgšti, silpnai rūgšti arba labai rūgšti. Šis faktas taip pat turi įtakos neapdorotų ir raugintų kopūstų pH vertei; kopūstai natūraliai yra maloniai rūgštūs, todėl į juos nereikia dėti stiprių rūgštingumą didinančių medžiagų. Dirvožemio sąlygos labai įtakoja gerą neapdorotų ir raugintų kopūstų skonį ir kokybę. Parodose gaminys yra teigiamai vertinamas dėl savo išskirtinio skonio, spalvos, švelnios ir tvirtos konsistencijos.

Čekijos Respublikos kilmės vietų nuorodų registre šis gaminio numeris yra 178. Gaminys įregistruotas 2002 m. vasario 1 d.

4.7. Kontrolės įstaiga:

Pavadinimas: Státní zemědělská a potravinářská inspekce, inspektorát v Olomouci Adresas: Pavelkova 13 CZ-772 85 Olomouc Telefonas: (420) 585 15 15 11 Faksas: (420) 585 23 05 30 El. paštas: olomouc@szpi.gov.cz

4.8. Ženklinimas etiketėmis: —

(1) OL L 93, 2006 3 31, p. 12.